Fushata presidenciale: Fillon “lufta” e reklamave - 2004-03-13
Përmes reklamave, Presidenti Bush dhe kandidati demokrat Kerry duan të tërheqin sa më shumë votues
Fushata zgjedhore e presidentit Bush ka filluar një reklamë televizive këtë javë që kritikon kandidatin e mundshëm demokrat, senatorin John Kerry. Kjo reklamë vjen vetëm pak ditë pasi përkrahës të zotit Kerry transmetuan reklamat e tyre në të cilat sulmohej presidenti. Reklamat e reja të fushatës së presidentit Bush e kritikojnë senatorin Kerry në dy çështje, në kundërshtimin e tij ndaj shkurtimit të taksave nga ana e presidentit Bush dhe për këmbënguljen e tij për një prani më të madhe të Kombeve të Bashkuara në Irak. Në përgjigje të kësaj, fushata e senatorit Kerry transmetoi reklama ku fushata për rizgjedhje e presidentit Bush akuzohet për sponzorim të siç quhen mesazheve mashtuese dhe negative. Senatori Kerry thotë se reklama e re e presidentit Bush ka për qëllim largimin e vemendjes së opinionit nga çëshjet e vërteta. Kjo javë karakterizohet nga një luftë reklamash negative ndërmjet kandidatëve presidencialë në këtë fazë të hershme të fushatës presidenciale. Senatori Kerry e gjeti veten në një pozitë të vështirë javën e kaluar kur bëri disa komente negative kundër republikanëve në një fabrikë në Chicago, duke mos qenë i vetëdijshëm se mikrofoni ishte i hapur. Komentet sollën një reagim të menjëhershëm nga përkrahësit e presidentit Bush përfshirë këtu edhe kryetarin e Dhomës së Përfaqsuesve, zotin Denis Hastert. Është e pazakontë që një president, i cili kandidon për rizgjedhje të flasë për kundërshtarët në mënyrë kaq specifike duke vënë epitete atyre, siç ka qënë rasti i presidentit Bush kundër senatorit Kerry kaq herët në fushatën zgjedhore. Ish presidenti Bush në fushatën e vitit 1992 nuk e përmendi me emër kundërshtarin e tij Bill Clinton deri në gusht të atij viti. Norman Ornstein është një analist në institutin American Enterprise këtu në Washington. Zoti Orenstein dhe analistë të tjerë thonë se toni negativ kaq herët në fushatë mund të dekurajojë votuesit dhe do ta bëjë më të vështirë për të dy votuesit që të fitojnë vëmendjen e tyre më vonë. Kjo është një gjë e cila e ka shqetësuar edhe ish-presidentin Bill Clinton. Shumë analistë thonë se është tepër herët të thuhet se çfarë efekti do të ketë toni negativ tek zgjedhësit, të cilët do të votojnë në nëntor. Zoti Ornstein thotë se votuesit tradicionalisht i shikojnë zgjedhjet si një referendum për presidentin aktual. Zoti Orenstein thotë se të dy kandidatët po bëjnë gabim që po transmetojnë kaq shumë reklama kaq herët në fushatë. Ai thotë se shumica e votuesve nuk i kushton vemendje fushatës deri pak javë para zgjedhjeve.//kk//